ପ୍ରିୟଙ୍କା ଚୋପ୍ରା

**‌ପ୍ରିୟଙ୍କା ଚୋପ୍ରା‌** (ଜନ୍ମ: ୧୮ ଜୁଲାଇ ୧୯୮୨), ଜଣେ ଭାରତୀୟ ଚଳଚ୍ଚିତ୍ର ଅଭିନେତ୍ରୀ, ଗାୟିକା, ଚଳଚ୍ଚିତ୍ର ପ୍ରଯୋଜିକା, ସମାଜ ସେବୀ ଏବଂ ମିସ୍ ୱାରଲ୍ଡ-୨୦୦୦ ବିଜୟୀନି । ସେ ଭାରତୀୟ ଚଳଚ୍ଚିତ୍ର ସ‌ହ ଆନ୍ତର୍ଜାତୀୟ ଚଳଚ୍ଚିତ୍ରରେ ମଧ୍ୟ ଅଭିନୟ କରିଛନ୍ତି । ୨୦୧୬ ମସିହାରେ ଭାରତ ସରକାରଙ୍କ ତରଫରୁ ପ୍ରିୟଙ୍କାଙ୍କୁ ପଦ୍ମଶ୍ରୀ ସମ୍ମାନ ପ୍ରଦାନ କରାଯାଇଥିଲା ।

ଯଦିଓ ପ୍ରିୟଙ୍କାଙ୍କୁ ଅନ୍ତରୀକ୍ଷ ବିଜ୍ଞାନ ପଢ଼ିବା ପସନ୍ଦ ଥିଲା, ସେ ୨୦୦୦ ମସିହାରେ ବିଶ୍ୱ ସୁନ୍ଦରୀ ପ୍ରତିଯୋଗିତା ଜିତିବା ପରେ ୨୦୦୩ ମସିହାରେ ହିନ୍ଦୀ କଥାଚିତ୍ର ‌ଦ ହିରୋ: ଲଭ୍ ଷ୍ଟୋରୀ ଅଫ୍ ଏ ସ୍ପାଏ ଚଳଚ୍ଚିତ୍ର ଜରିଆରେ ଅଭିନୟ ଜଗତରେ ପାଦ ରଖିଥିଲେ । ଏହା ପରେ ସେ ୨୦୦୩ରେ ଅନ୍ଦାଜ୍ ଏବଂ ୨୦୦୪ରେ ‌ମୁଝ୍‌ସେ ସାଦି କରୋଗୀ ଚଳଚ୍ଚିତ୍ରରେ ଅଭିନୟ କରି ଦର୍ଶକମାନଙ୍କୁ ଆକର୍ଷିତ କରିଥିଲେ । ଅନ୍ୟ ଚଳଚ୍ଚିତ୍ର ଏତ୍‌ରାଜ୍‌, ‌କ୍ରିସ୍ ଏବଂ ‌ଡନ୍‌ରେ ଅଭିନୟ କରି ପ୍ରିୟଙ୍କା ହିନ୍ଦୀ କଥାଚିତ୍ର ଜଗତରେ ତାଙ୍କର ସ୍ଥିତିକୁ ସୁଦୃଢ଼ କରିଥିଲେ ।

ଏହା ପରେ ୨୦୦୮ରେ ପ୍ରିୟଙ୍କା ‌ଫ୍ୟାସନ୍ ଚଳଚ୍ଚିତ୍ରରେ ଅଭିନୟ କରି ଫିଲ୍ମ‌ଫେୟାର ପୁରସ୍କାର ଏବଂ ଜାତୀୟ ଚଳଚ୍ଚିତ୍ର ପୁରସ୍କାରରେ ଶ୍ରେଷ୍ଠ ଅଭିନେତ୍ରୀ ସମ୍ମାନ ପାଇଥିଲେ । ପରେ ପରେ ପ୍ରିୟଙ୍କାଙ୍କ ଅଭିନୀତ ଚଳଚ୍ଚିତ୍ର କମିନେ, ‌୭ ଖୁନ୍ ମାଫ୍, ବର୍ଫି, ‌ମେରି କମ୍, ‌ଦିଲ୍ ଧଡ଼କ୍‌ନେ ଦୋ ଏବଂ ‌ବାଜିରାଓ ମସ୍ତାନି ଅନେକ ସଫଳତା ପାଇଥିବା ବେଳେ ପ୍ରିୟଙ୍କାଙ୍କୁ ମଧ୍ୟ ଆଣିଦେଇଥିଲା ଏକ ସ୍ୱତନ୍ତ୍ର ପରିଚୟ । ୨୦୧୫ ମସିହାରେ ପ୍ରିୟଙ୍କା ଆମେରିକାର ଏକ ରହସ୍ୟମୟ ଇଂରାଜୀ ଧାରାବାହିକ ‌କ୍ୱାଣ୍ଟିକୋରେ ଅଭିନୟ କରିଥିଲେ । ଆମେରିକାର ଧାରାବାହିକରେ କାମ କରିବାରେ ସେ ଥିଲେ ଦକ୍ଷିଣ ଏସିଆରେ ପ୍ରଥମ ମହିଳା । ପ୍ରିୟଙ୍କା ଅଭିନୟ ସ‌ହ ନିଜେ ତିନୋଟି ଗୀତରେ କଣ୍ଠଦାନ କରିଛନ୍ତି । ଏହି ଗୀତଗୁଡ଼ିକରେ ସେ ନିଜେ ମଧ୍ୟ ଅଭିନୟ କରିଥିଲେ । ଏହା ସ‌ହ ପ୍ରିୟଙ୍କା ନିଜେ ଏକ ପ୍ରଯୋଜନା ସଂସ୍ଥା ମଧ୍ୟ ଆରମ୍ଭ କରିଛନ୍ତି; ଯାହାର ନାମ ହେଉଛି, ପର୍ପଲ୍ ପେବ୍‌ଲ୍ ପିକ୍ଚର୍ସ । ଏହି ପ୍ରଯୋଜନା ସଂସ୍ଥାରେ ଦୁଇଟି ଚଳଚ୍ଚିତ୍ର ମୁକ୍ତିଲାଭ କରିଛି ।

ପ୍ରିୟଙ୍କା ଅଭିନୟ ସ‌ହ ସମାଜ ସେବା ପାଇଁ ମଧ୍ୟ ଅନେକ କିଛି କରିଛନ୍ତି । ସେ ଜାତୀୟ ଏବଂ ଆନ୍ତର୍ଜାତୀୟ ସ୍ତରରେ ବାଳ-ଅଧିକାର ଅଧିନିୟମ ପାଇଁ ମୁଖ୍ୟ ଦୂତ ଭାବରେ କାର୍ଯ୍ୟକରୁଛନ୍ତି । ସେ ପରିବେଶ, ଶିକ୍ଷା, ସ୍ୱାସ୍ଥ୍ୟ ଏବଂ ମହିଳାମାନଙ୍କର ଅଧିକାର ପାଇଁ ପ୍ରଚାର କରିଛନ୍ତି । ପ୍ରିୟଙ୍କା ମୁଖ୍ୟତଃ ଲିଙ୍ଗ‌ଗତ ସମାନତା ଏବଂ ନାରୀବାଦ ପାଇଁ ପ୍ରଚାର କରୁଛନ୍ତି । 

## ପ୍ରାରମ୍ଭିକ ଜୀବନ ଏବଂ ପରିବାର
ପ୍ରିୟଙ୍କା ଚୋପ୍ରା ୧୮ ଜୁଲାଇ ୧୯୮୨ ମସିହାରେ ଜାମସେଦପୁର, ବିହାର (ଏବେକାର ଝାଡ଼ଖଣ୍ଡ)ରେ ଜନ୍ମଗ୍ରହଣ କରିଥିଲେ । ତାଙ୍କର ପିତା ଅଶୋକ ଚୋପ୍ରା ଏବଂ ମାଆ ମଧୁ ଚୋପ୍ରା ଉଭୟ ଭାରତୀୟ ସେନାରେ ଚିକିତ୍ସକ ଥିଲେ । ତାଙ୍କର ପିତା ଜଣେ ପଞ୍ଜାବୀ ଲୋକ ଥିଲେ ଯେ କି ଅମ୍ବଳାର ବାସିନ୍ଦା । ଏବଂ ତାଙ୍କର ମାଆ ଝାଡ଼ଖଣ୍ଡର ବାସିନ୍ଦା ଥିଲା । ପ୍ରିୟଙ୍କାର ଗୋଟିଏ ସାନ ଭାଇ ଅଛି, ଯେ କି ପ୍ରିୟଙ୍କାଙ୍କଠାରୁ ୭ବର୍ଷ ସାନ । ଅଭିନେତ୍ରୀ ପରିଣୀତି ଚୋପ୍ରା, ମୀରା ଚୋପ୍ରା ଏବଂ ମନାରା ଚୋପ୍ରା ହେଉଛନ୍ତି ପ୍ରିୟଙ୍କାଙ୍କ ସମ୍ପର୍କୀୟ ଭଉଣୀ । ଯେହେତୁ ତାଙ୍କ ପିତା ଏକ ସରକାରୀ ଚାକିରୀଆ ଥିଲା, ସେଥିପାଇଁ ସେମାନଙ୍କର ନିବାସସ୍ଥଳୀ ଦିଲ୍ଲୀ, ଚଣ୍ଡିଗଡ଼, ଅମ୍ବଳା, ଲଦାଖ, ଲକ୍ଷ୍ନୌ, ବରେଲି ଏବଂ ପୁଣେ ଥିଲା । 

ଆର୍ମି ପବ୍ଲିକ ସ୍କୁଲରେ ପ୍ରିୟଙ୍କା ପଢ଼ୁଥିବା ବେଳେ ସେଠାକାର ସ୍ଥାନୀୟ ‌ମଇ କୁଇନ୍ ପ୍ରତିଯୋଗିତାରେ ସେ ବିଜୟିନୀ ହୋଇଥିଲେ । ଏହା ପରେ ତାଙ୍କର ପ୍ରଶଂସକଙ୍କ ସଂଖ୍ୟା ବଢ଼ିବାକୁ ଲାଗିଥିଲା ଏବଂ ତାଙ୍କୁ ସୁରକ୍ଷା ଯୋଗାଇଦେବା ପାଇଁ ମଧ୍ୟ ସୁରକ୍ଷାକର୍ମୀଙ୍କର ବ୍ୟବସ୍ଥା କରାଯାଇଥିଲା । ଏହା ପରେ ତାଙ୍କ ମାଅଙ୍କ ପ୍ରରୋଚନାରେ ସେ ‌ଫେମିନା ମିସ୍ ଇଣ୍ଡିଆ ପ୍ରତିଯୋଗିତାରେ ୨୦୦୦ ମସିହାରେ ଭାଗନେଇଥିଲେ । ଏବଂ ଏହି ପ୍ରତିଯୋଗିତାରେ ସେ ୨ୟ ସ୍ଥାନରେ ରହିଥିଲେ ଏବଂ ମିସ୍ ଇଣ୍ଡିଆ ୱାରଲ୍ଡ ଭାବେ ଘୋଷିତ ହୋଇଥିଲେ । ଏହା ପରେ ପ୍ରିୟଙ୍କା ସେହି ‌ମିସ୍ ୱାରଲ୍ଡ ପ୍ରତିଯୋଗିତାରେ ବିଜୟୀନି ହୋଇଥିଲେ ।

## ଅଭିନୟ ଜୀବନ
ପ୍ରିୟଙ୍କା ୨୦୦୦ ମସିହାରେ ‌ମିସ୍ ୱାରଲ୍ଡ ପ୍ରତିଯୋଗିତା ଜିତିବା ପରେ ଏକ ତାମିଲ ଚଳଚ୍ଚିତ୍ରରେ ଅଭିନୟ କରିଥିଲେ । ଏହାପରେ ସେ ୨୦୦୩ ମସିହାରେ ହିନ୍ଦୀ କଥାଚିତ୍ର ‌ଦ ହିରୋ: ଲଭ୍ ଷ୍ଟୋରୀ ଅଫ୍ ଏ ସ୍ପାଏ ଜରିଆରେ ହିନ୍ଦୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ପ୍ରିୟଙ୍କା ଏକ ଇଂରାଜୀ ଚଳଚ୍ଚିତ୍ରରେ ‌ବେୱାଚ୍‌ରେ ମଧ୍ୟ ଅଭିନୟ କରିଥିଲେ ।

## ସଙ୍ଗୀତ ଜୀବନ
ପ୍ରିୟଙ୍କା ତିନୋଟି ଗୀତ ଭିଡ଼ିଓରେ ଗୀତ ଗାଇଥିଲେ ଏବଂ ସେ ନିଜେ ମଧ୍ୟ ଅଭିନୟ କରିଥିଲେ । ଏହା ପୂର୍ବରୁ ସେ ତାଙ୍କର ପ୍ରଥମ ତାମିଲ ଚଳଚ୍ଚିତ୍ରରେ ପ୍ରଥମ ଥର ପାଇଁ ଗୀତ ମଧ୍ୟ ଗାଇଥିଲେ ।

## ଅଭିନୀତ କଥାଚିତ୍ର
* ଥାମିଜାନ୍
* ଦ ହିରୋ: ଲଭ୍ ଷ୍ଟୋରୀ ଅଫ୍ ଏ ସ୍ପାଏ
* ଅନ୍ଦାଜ୍
* ପ୍ଲାନ୍
* କିସ୍ମତା
* ଅସମ୍ଭବ
* ମୁଝ୍‌ସେ ସାଦି କରୋଗୀ
* ଏତ୍‌ରାଜ୍
* ବ୍ଲାକ୍‌ମେଲ୍
* କରମ୍
* ୱକ୍ତ: ଦ ରେସ୍ ଏଗ୍‌ନେଷ୍ଟ ଟାଇମ୍
* ୟକିନ୍
* ବରସାତ୍
* ବ୍ଲଫ୍‌ମାଷ୍ଟର
* ଟ୍ୟାକ୍ସି ନଂ. ୯୨୧୧
* ୩୬ ଚାଇନା ଟାଉନ୍
* ଅଲଗ୍
* କ୍ରିଶ୍
* ଆପ୍‌ କି ଖାତିର୍
* ଡନ୍
* ସଲାମ୍-ଏ-ଇସ୍କ: ଏ ଟାଟ୍ରିବିଉଟ୍ ଟୁ ଲଭ୍
* ବିଗ୍ ବ୍ରଦର୍
* ଓମ୍ ଶାନ୍ତି ଓମ୍
* ମାଇଁ ନେମ୍ ଇସ୍ ଆନ୍ଥୋନୀ ଗୋନ୍‌ସାଲ୍‌ଭିସ୍
* ଲଭ୍ ଷ୍ଟୋରୀ ୨୦୫୦
* ଗଡ୍ ତୁସି ଗ୍ରଟ୍ ହୋ
* ଚମ୍‌କୁ
* ଦ୍ରୋଣ
* ଫ୍ୟାସନ୍
* ଦୋସ୍ତାନା
* ବିଲ୍ଲୁ
* କମିନେ
* ୱାଟ୍ ଇସ୍ ଇୟୋର୍ ରାଶୀ?
* ପ୍ୟାର୍ ଇମ୍‌ପସିବଲ୍!
* ଯାନେ କାହାଁ ସେ ଆୟି ହୈ
* ଅଞ୍ଜନା ଅଞ୍ଜନୀ
* ୭ ଖୁନ୍ ମାଫ୍
* ରା. ୱାନ୍
* ଡନ୍ ୨
* ଅଗ୍ନୀପଥ
* ତେରି ମେରି କାହାଣୀ
* ବର୍ଫି
* ଦିୱାନା ମେଁ ଦିୱାନା
* ଗାର୍ଲ ରାଇଜିଂ
* ସୁଟ୍ଆଉଟ୍ ଏଟ୍ ୱାଡାଲା
* ବମ୍ବେ ଟକିଜ୍
* ପ୍ଲାନ୍‌ସ୍
* ଜଞ୍ଜିର୍
* କ୍ରିଶ ୩
* ଗୋଲିୟୋଁ କି ରାସ୍‌ଲୀଳା ରାମ୍-ଲୀଳା
* ଗୁଣ୍ଡେ
* ମେରୀ କମ୍
* ଦିଲ୍ ଧଡକ୍‌ନେ ଦୋ
* ବାଜିରାଓ ମସ୍ତାନୀ
* ଜୟ ଗଙ୍ଗାଜଳ
* ବମ୍ ବମ୍ ବୋଲ୍ ରହା ହୈ କାଶୀ
* ଭେଣ୍ଟିଲେଟର୍
* ଶରଭନ୍
* ବେୱାଚ୍

## ଦୂରଦର୍ଶନ
* ଫିଅର୍ ଫ୍ୟାକ୍ଟର: ଖତରୋଁ କେ ଖିଲାଡ଼ି
* କ୍ୱାଣ୍ଟିକୋ
* ଇଟ୍ ଇସ୍ ମାଇଁ ସିଟି
* ପ୍ରୋଜେକ୍ଟ ରନ୍‌ୱେ

## ଆଧାର
## ଅଧିକ ତ‌ଥ୍ୟ
* 
* 

ଶ୍ରେଣୀ:୧୯୮୨ ଜନ୍ମ
ଶ୍ରେଣୀ:ଜୀବିତ ବ୍ୟକ୍ତି
ଶ୍ରେଣୀ:୨୦୧୭ ମହିଳା ଇତିହାସ ମାସରେ ଗଢ଼ା ବା ଉନ୍ନତ କରାଯାଇଥିବା ପ୍ରସଙ୍ଗମାନ
ଶ୍ରେଣୀ:ହିନ୍ଦୀ କଥାଚିତ୍ର ଅଭିନେତ୍ରୀ
ଶ୍ରେଣୀ:ପଦ୍ମଶ୍ରୀ ସମ୍ମାନିତ
ଶ୍ରେଣୀ:ଫେମିନା ମିସ୍ ଇଣ୍ଡିଆ ବିଜୟିନୀ